CELEX: 62021CN0070
Language: hr
Date: 2021-02-03 00:00:00
Title: Predmet C-70/21: Tužba podnesena 3. veljače 2021. – Europska komisija/Helenska Republika

12.4.2021   
            
            
               HR
            
            
               Službeni list Europske unije
            
            
               C 128/27
            
         
      Tužba podnesena 3. veljače 2021. – Europska komisija/Helenska Republika
      (Predmet C-70/21)
      (2021/C 128/34)
      Jezik postupka: grčki
      
         Stranke
      
      
         Tužitelj: Europska komisija (zastupnici: M. Kostantinidis, M. Noll-Ehlers)
      
         Tuženik: Helenska Republika
      
         Tužbeni zahtjev
      
      Tužitelj od Suda zahtijeva da:
      
                  A)
               
               
                  utvrdi da je Helenska Republika:
                  
                              —
                           
                           
                              time što je sustavno i ustrajno prekoračivala granične vrijednosti za koncentracije PM10, kad je riječ o dnevnoj graničnoj vrijednosti u zoni/aglomeraciji EL0004 Solun koja je na snazi od 2005. godine, povrijedila svoju obvezu na temelju članka 13. Direktive 2008/50/EZ (1) u vezi s njezinim prilogom XI.;
                           
                        
                              —
                           
                           
                              time što od 11. lipnja 2010. nije donijela odgovarajuće mjere kako bi osigurala usklađenost s graničnim vrijednostima za PM10 u zoni/aglomeraciji EL0004 Solun, povrijedila obveze propisane člankom 23. stavkom 1. Direktive 2008/50 (u vezi s odjeljkom A Priloga XV. navedenoj direktivi) te, osobito, obvezu – predviđenu člankom 23. stavkom 1. drugim podstavkom te direktive – da predvidi odgovarajuće mjere kako bi razdoblje prekoračenja bilo što je moguće kraće.
                           
                        
            
                  B)
               
               
                  naloži Helenskoj Republici snošenje troškova.
               
            
         Tužbeni razlozi i glavni argumenti
      
      U okviru prvog tužbenog razloga, Komisija ističe da se Direktivom 2008/50 o kvaliteti zraka i čišćem zraku za Europu državama članicama nalaže da ograniče izloženost stanovništva lebdećim česticama (PM10). Komisija tvrdi da Helenska Republika, s obzirom na godišnja izvješća o kvaliteti zraka koje je dostavila, od 2005. godine, kada je usklađenost s dnevnim i godišnjim graničnim vrijednostima PM10 postala obvezna (u početku na temelju članka 5. stavka 1. Direktive 1999/30/EEZ, a zatim na temelju članka 13. Direktive 2008/50) ustrajno nije osiguravala usklađenost s dnevnim graničnim vrijednostima u aglomeraciji EL0004 Solun.
      U okviru drugog tužbenog razloga, Komisija primjećuje da se državama članicama, u slučaju prekoračenja graničnih vrijednosti, člankom 23. stavkom 1. drugim podstavkom Direktive 2008/50 nalaže jasna obveza da bez odgode izrade planove za kvalitetu zraka koji uključuju odgovarajuće mjere kako bi razdoblje prekoračenja bilo što je moguće kraće. Komisija tvrdi da Helenska Republika u pogledu aglomeracije EL0004 Solun nije izradila odgovarajući plan za kvalitetu zraka, čime je povrijedila članak 23. stavak 1. Direktive 2008/50.
      
         (1)  Direktiva 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (SL 2008., L 152, str. 1.) (SL, posebno izdanje na hrvatskom jeziku, poglavlje 15., svezak 29., str. 169.)